El Parlament de Catalunya va promulgar la Llei 6/2001, de 31 de maig, d'ordenació ambiental de l'enllumenament per a la protecció del medi nocturn.
Aquesta Llei, entre altres finalitats, té les de prevenir i corregir la contaminació lluminosa a fi de mantenir al màxim possible les condicions naturals de les hores nocturnes en benefici de la fauna, la flora i dels ecosistemes en general, de preservar la biodiversitat i evitar la intrusió lluminosa i, en tot cas, minimitzar-ne les molèsties i els perjudicis.
El Govern de la Generalitat de Catalunya té, com a un dels eixos bàsics de la seva política sobre el medi ambient, l'aplicació de les millors tecnologies en il·luminació exterior per fomentar el respecte envers l'entorn natural i l'estalvi de recursos naturals.
L'objectiu de la normativa de protecció del medi nocturn és regular els aspectes relatius a les instal·lacions i els aparells d'il·luminació exterior i interior pel que fa a la contaminació lluminosa que poden produir.
El Departament de Territori i Sostenibilitat estableix, d'acord amb les orientacions del Govern, les directrius generals de la política de medi ambient i l'exercici de les competències i les funcions que estableixen en aquest àmbit el Decret 200/2010, de 27 de maig, de creació, denominació i determinació de l'àmbit de la competència dels departaments de l'Administració de la Generalitat de Catalunya, i el Decret 342/2011, de 17 de maig, de reestructuració del Departament de Territori i Sostenibilitat.
El Decret 584/1972, de 24 de febrer, de servituds aeronàutiques, estableix que els aerogeneradors dels parcs eòlics de 100 m d'alçada s'han de senyalitzar per garantir la seguretat aèria, ja que són considerats com a obstacles per a la navegació aèria.
A Catalunya, un gran nombre dels aerogeneradors dels parcs eòlics en funcionament estan senyalitzats, per seguretat aèria, amb balises que emeten llum blanca o llum vermella intermitent d'acord amb el que establia la normativa de seguretat aèria vigent en el moment de la seva autorització atorgada per l'Agencia Estatal de Seguretat Aèria.
Aquest tipus de llum té un impacte significatiu sobre el medi nocturn i genera molèsties a l'entorn.
D'acord amb el que estableix el Reial decret 862/2009, de 14 de maig, pel qual s'aproven les normes tècniques de disseny i operació d'aeròdroms d'ús públic, i el Reglament de certificació i verificació dels aeroports i altres aeròdroms d'ús públic, l'Agencia Estatal de Seguretat Aèria (AESA) va aprovar el 3 setembre de 2010 la Guia d'assenyalament i il·luminació de turbines i parcs eòlics, que s'ha actualitzat el 14 de gener de 2011.
L'esmentada Guia de l'AESA, tot i que no té efectes retroactius per als parcs eòlics en funcionament, estableix que, per defecte, els aerogeneradors que s'hagin de senyalitzar per seguretat aèria, disposaran un sistema Dual Media A / Media B (llum blanca intermitent durant el dia i el crepuscle / llum vermella intermitent durant la nit).
No obstant això, també preveu que en el cas que altres administracions en l'exercici de les seves competències considerin que la senyalització descrita pot provocar afeccions significatives al medi, l'AESA admetrà la utilització del sistema Dual Media A / Media C (llum vermella fixa a la nit).
La Guia també preveu que no cal il·luminar tots els aerogeneradors dels parcs eòlics ja que, d'acord amb els criteris que s'hi detallen, es pot ometre la il·luminació d'algun dels aerogeneradors que conformin una agrupació.
Atès que la Direcció General de Qualitat Ambiental del Departament de Territori i Sostenibilitat ha rebut nombroses queixes i consultes per la contaminació lluminosa i les molèsties que provoca a la nit la senyalització lluminosa de les balises dels aerogeneradors dels parcs eòlics en funcionament.
Atès que l'article 9.d) de la Llei 6/2001, de 31 de maig, estableix que les administracions públiques en l'àmbit de les seves competències han de vetllar perquè els components dels enllumenats s'ajustin adequadament a les característiques dels usos i de la zona enllumenada i emetin preferentment en la zona de l'espectre de longitud d'ona llarga i que la llum vermella fixa compleix aquesta condició i té menys impacte sobre el medi nocturn;
Atès que la Direcció General de Qualitat Ambiental del Departament de Territori i Sostenibilitat considera que la senyalització adequada per als aerogeneradors dels parcs eòlics és el sistema Dual Media A (llum blanca intermitent de dia / Media C (llum vermella fixa a la nit), ja que minimitza l'impacte sobre el medi nocturn i, al mateix temps, garanteix el compliment de la normativa de seguretat aèria vigent actualment.
Per això, d'acord amb les previsions del capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, així com els preceptes de caràcter bàsic de la Llei 38/2003, de 17 de novembre, general de subvencions, i del seu Reglament, aprovat pel Reial decret 887/2006, de 21 de juliol, i la resta de normativa aplicable,
S'aproven les bases reguladores de les subvencions per fomentar la substitució de les balises lluminoses dels aerogeneradors dels parcs eòlics que a la nit emetin llum que no sigui vermella fixa, les quals consten a l'annex d'aquesta Ordre.
Aquesta Ordre entrarà en vigor l'endemà de la seva publicació al Diari Oficial de la Generalitat de Catalunya.
Aquesta línia de subvencions té com a objectiu fomentar la substitució de les balises lluminoses dels aerogeneradors dels parcs eòlics a Catalunya en funcionament a la data d'entrada en vigor d'aquesta Ordre, que a la nit emetin llum no que sigui vermella fixa.
2.1 Pot ser objecte de la subvenció regulada en aquestes bases l'actuació següent:
La substitució de les balises lluminoses dels aerogeneradors d'un parc eòlic en funcionament a Catalunya a la data d'entrada en vigor d'aquesta Ordre, que a la nit emetin llum que no sigui vermella fixa.
2.2 El període d'execució de l'actuació és el que, amb aquesta finalitat, s'indica en la convocatòria corresponent.
L'òrgan concedent pot ampliar aquest termini, a petició del/de la beneficiari/ària, si aquest/a acredita, en els termes i les condicions que preveu l'article 49 de la Llei 30/1992, de 26 de novembre, la impossibilitat d'executar l'actuació dins del termini previst per causa justificada que no li sigui directament imputable.
Aquesta ampliació de termini no pot excedir la meitat del termini inicial, ni de l'exercici pressupostari corresponent, i es pot concedir sempre que no es perjudiquin drets de tercers.
Poden optar a les subvencions regulades en aquestes bases les persones físiques o jurídiques titulars dels parcs eòlics en funcionament a Catalunya a la data d'entrada en vigor d'aquesta Ordre, que compleixin els requisits següents:
a) No trobar-se en cap de les circumstàncies previstes a l'article 13 de la Llei 38/2003, de 17 de novembre, general de subvencions.
b) Estar al corrent en el compliment de les obligacions tributàries davant la Generalitat de Catalunya i l'Administració General de l'Estat, i de les obligacions davant de la Seguretat Social.
c) En el cas de persones jurídiques, estar legalment constituïdes i inscrites en el registre corresponent.
d) En el cas de persones físiques empresàries, estar donades d'alta en el cens de l'impost sobre activitats econòmiques.
e) Complir les obligacions que estableix l'article 36.4 de la Llei 1/1998, de 7 de gener, de política lingüística.
f) En el cas de les persones sol·licitants amb 50 treballadors/ores o més, donar ocupació a persones amb discapacitat en un percentatge mínim d'un 2% de la plantilla respectiva, en compliment de l'obligació que preveu l'article 42 del Text refós de la Llei general de drets de les persones amb discapacitat i de la seva inclusió social aprovat pel Reial decret legislatiu 1/2013, de 29 de novembre, o bé complir el que estableixen el Reial decret 364/2005, de 8 d'abril, i el Decret 322/2011, de 19 d'abril, que regulen el compliment alternatiu amb caràcter excepcional de la quota de reserva en favor de treballadors amb discapacitat, d'acord amb el que estableix l'article 92.5 del Text refós de la Llei de finances públiques de Catalunya.
g) En el cas de les persones sol·licitants, amb una plantilla igual o superior a 25 treballadors/ores, cal indicar els mitjans que s'utilitzen, amb l'acord dels agents socials, per prevenir i detectar casos d'assetjament sexual i d'assetjament per raó de sexe, i intervenir-hi en els centres de treball.
h) Presentar declaració sobre si s'han demanat i/o s'han obtingut altres ajuts públics o privats per a la mateixa activitat, fent constar la relació detallada amb l'entitat concedent i la quantitat sol·licitada i/o obtinguda.
4.1 Cada convocatòria fixa la posició pressupostària a què s'han d'imputar les subvencions i determina la quantia màxima per a aquesta línia.
4.2 L'import de les subvencions és del 40% del cost de les actuacions de substitució de les balises lluminoses dels aerogeneradors d'un parc eòlic.
Es pot aplicar a totes les persones beneficiàries de les subvencions una reducció proporcional de l'import de la subvenció proposada, per garantir que s'exhaureixi el pressupost destinat a la convocatòria.
4.3 La despesa mínima, realitzada i justificada, de l'activitat subvencionada exigible per poder considerar acomplerts l'objecte i la finalitat de la subvenció és del 40% del pressupost inicial de l'activitat presentat.
En el cas que el cost final efectiu de l'activitat subvencionada sigui inferior al cost inicialment pressupostat, però es compleixi la despesa mínima indicada, es reduirà la quantia de la subvenció atorgada en la mateixa proporció de la reducció del cost efectiu respecte del pressupost inicial.
L'incompliment de la despesa mínima establerta comportarà la revocació de la subvenció atorgada.
5.1 Es consideren despeses subvencionables les que tinguin una relació directa amb l'actuació subvencionada, resultin estrictament necessàries i es realitzin en el termini i les condicions que determinen aquestes bases reguladores.
En cap cas el cost dels béns o serveis subvencionats no pot superar el seu valor de mercat.
No es consideren despeses subvencionables la redacció de projectes relacionats amb l'objecte de la subvenció.
5.2 Es consideren despeses realitzades les que hagin estat definitivament pagades amb anterioritat a la finalització del període de justificació que consta a la convocatòria.
5.3 Són subvencionables els tributs, quan la persona beneficiària de la subvenció els aboni efectivament.
En cap cas es consideren despeses subvencionables els impostos indirectes quan siguin susceptibles de recuperació o compensació ni els impostos personals sobre la renda.
5.4 Les persones beneficiàries poden subcontractar totalment l'activitat objecte de la subvenció, en els termes que preveu la base reguladora 17.g).
Quan l'import de la subvenció sigui superior a 60.000 euros i es subcontracti més del 20% de l'import de la subvenció, la subcontractació està sotmesa al compliment dels requisits següents:
a) Que el contracte se subscrigui per escrit.
b) Que la formalització del contracte l'autoritzi prèviament l'òrgan concedent de la subvenció en els termes que preveu la base reguladora 17.g).
6.1 Les sol·licituds i els altres tràmits associats al procediment de concessió de les subvencions i la seva justificació s'han de realitzar preferentment per via telemàtica utilitzant la seu electrònica de la Generalitat de Catalunya.
El formulari normalitzat es podrà descarregar d'internet a través dels enllaços que especifiqui la convocatòria.
En el cas que la presentació sigui presencial, les sol·licituds, acompanyades de la documentació requerida, es poden presentar a les dependències que determini la convocatòria, o bé a qualsevol dels llocs que preveu l'article 25 de la Llei 26/2010, del 3 d'agost, de règim jurídic i de procediment de les administracions públiques de Catalunya, en relació amb l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
6.2 Les persones que presentin les sol·licituds per mitjans telemàtics s'han d'autenticar a través dels sistemes de signatura electrònica admesos per la seu electrònica de la Generalitat de Catalunya per a tràmits de nivell mitjà d'acord amb l'Esquema Nacional de Seguretat (Reial decret 3/2010, de 8 de gener, pel qual es regula l'Esquema Nacional de Seguretat en l'àmbit de l'Administració electrònica).
6.3 Les persones interessades s'han d'autenticar per fer la resta de transaccions associades al procediment de concessió i justificació de les subvencions per mitjans telemàtics a través del sistema de signatura electrònica que determini la mateixa seu electrònica.
6.4 En el supòsit d'interrupció per circumstàncies accidentals del funcionament de la seu, i sempre que sigui tècnicament possible, la persona usuària que hi accedeixi ha de visualitzar un missatge en què es comuniqui aquesta circumstància, indicant-li els registres presencials on es pot presentar la documentació alternativament.
6.5 No es pot presentar més d'una sol·licitud per parc eòlic.
—7 Documentació que cal presentar amb la sol·licitud
7.1 Les persones sol·licitants han d'annexar a la sol·licitud, d'acord amb el formulari normalitzat, la documentació següent:
a) Projecte tècnic de l'actuació de substitució de les balises dels aerogeneradors del parc eòlic en funcionament a la data d'entrada en vigor d'aquesta Ordre, que a la nit emetin llum que no sigui vermella fixa.
El projecte ha d'incloure en format de taula: una enumeració de tots els aerogeneradors amb balises que emetin llum que no sigui vermella fixa i les seves coordenades UTM (31N/ETRS89) individuals; el tipus de llum (llum blanca o llum vermella) que actualment emeten cadascuna d'aquestes balises a la nit i el seu règim d'intermitència i assenyalar quantes d'aquestes balises es substituiran per altres que emetin llum vermella fixa.
A més, el projecte ha d'incloure la documentació tècnica de les noves balises que emetin llum vermella fixa que s'instal·laran.
b) Pressupost complet i detallat de l'actuació objecte de la subvenció, en el qual figurin totes les despeses i els ingressos previstos, la quantia de l'ajut que se sol·licita i el detall de les fonts de finançament.
En el cas que l'activitat subvencionada consisteixi en diferents actuacions, el pressupost es desglossarà per actuacions i per conceptes de despesa.
c) En el cas de les persones sol·licitants que no tinguin la residència fiscal al territori espanyol, han de presentar un certificat de residència fiscal emès per les autoritats competents del seu país de residència.
d) Original i fotocòpia, o còpia compulsada de l'acta de la posada en marxa definitiva del parc eòlic.
Les persones sol·licitants poden presentar una còpia digitalitzada dels documents en substitució de la còpia compulsada, d'acord amb el que preveu l'article 35.2 de la Llei 11/2007, de 22 de juny, d'accés electrònic dels ciutadans als serveis públics.
7.2 El compliment dels requisits previstos a la base 3 que siguin d'aplicació a cada persona sol·licitant s'acredita amb la declaració responsable que consta en el model de sol·licitud.
La presentació de la sol·licitud de subvenció faculta l'ens competent per comprovar la conformitat de les dades que s'hi contenen o es declaren.
La inexactitud, falsedat o omissió de caràcter essencial en qualsevol dada o document que acompanyi la sol·licitud de subvencions deixen sense efecte aquest tràmit, des del moment en què es coneguin i amb la prèvia audiència a la persona interessada, i, en conseqüència, comporten la inadmissió de la sol·licitud de subvenció, sens perjudici que puguin ser causa de revocació de la subvenció, si es coneixen amb posterioritat a la concessió.
—8 Termini de presentació de sol·licituds
El termini de presentació de les sol·licituds, acompanyades de la documentació prevista a la base 7, és el que, a aquest efecte, estableixi la convocatòria corresponent.
Les sol·licituds admeses a la convocatòria les valora la comissió prevista en la base 10.3, aplicant els criteris de valoració següents:
Es valora de 0 a 10 punts cadascuna de les característiques descrites a l'apartat següent:
a) La distància mínima entre el nucli urbà més proper i el parc eòlic:
Es valora amb 10 punts que el parc eòlic estigui instal·lat fins a 1 km de distància d'un nucli urbà, i es valora amb 0 punts que la distància sigui igual o superior a 10 km. La resta de distàncies es valoren de manera proporcional.
b) El color de la llum a la nit de la balisa a substituir:
Es valora amb 10 punts que la balisa a substituir emeti llum blanca intermitent i es valora amb 0 punts que aquesta llum sigui vermella intermitent.
c) Nombre d'aerogeneradors senyalitzats per km2:
Es valora amb 10 punts que el parc eòlic estigui ubicat en la zona de major número de balises lluminoses enceses per km2 de totes les zones existents, i es valora amb 0 punts que el parc eòlic estigui ubicat en la zona de menys nombre de balises lluminoses enceses per km2 de totes les zones existents.
Es valora amb 10 punts la substitució de la totalitat de les balises lluminoses dels aerogeneradors d'un parc eòlic que han d'estar senyalitzats obligatòriament i que emetin llum que no sigui vermella fixa i es valora amb 0 punts que la substitució sigui igual o inferior al 50% del total parc eòlic.
La resta de percentatges es valoren de manera proporcional.
10.1 El procediment de concessió és el de concurrència competitiva d'acord amb el que preveu l'article 22 de la Llei 38/2003, de 17 de novembre, general de subvencions.
10.2 L'òrgan instructor per tramitar el procediment per a la concessió de les subvencions és la Direcció General de Qualitat Ambiental.
10.3 La proposta de resolució de concessió la formula l'òrgan instructor a l'òrgan concedent de les subvencions, d'acord amb la proposta de concessió de la comissió de valoració que analitza i avalua les sol·licituds presentades.
Aquesta comissió està integrada per les persones següents:
El/la cap del Servei per a la Prevenció de la Contaminació Acústica i Lluminosa.
Un/a representant de la Direcció General d'Energia, Mines i Seguretat Industrial.
Un/a representant de la Direcció General d'Administració Local.
Un/a tècnic/a de la Direcció General de Qualitat Ambiental, que actua com a secretari/ària.
El funcionament d'aquesta comissió es regeix per les disposicions aplicables als òrgans col·legiats de l'Administració de la Generalitat de Catalunya.
10.4 Un cop avaluades les sol·licituds, la Direcció General de Qualitat Ambiental formula la proposta de resolució provisional de concessió de les subvencions, d'acord amb l'informe de la comissió de valoració i d'acord amb el que preveu la base 11.
L'òrgan instructor formula la proposta definitiva de concessió de les subvencions, a la vista, en tot cas, de la proposta de resolució provisional, de la documentació addicional presentada per les persones beneficiàries proposades, i de les comprovacions fetes d'ofici, i l'eleva a l'òrgan resolutori.
10.5 L'atorgament d'aquestes subvencions està supeditat a la possibilitat de reducció parcial o total de la subvenció, abans que no es dicti la resolució definitiva de concessió, com a conseqüència de les restriccions que derivin del compliment dels objectius d'estabilitat pressupostària i sostenibilitat financera.
—11 Proposta de resolució provisional i acceptació de la subvenció
11.1 La proposta de resolució provisional de concessió de les subvencions es notifica a les persones interessades mitjançant la seva publicació al tauler electrònic de l'Administració de la Generalitat de Catalunya [URL].
En el cas que la tramitació sigui presencial, la notificació de la proposta de resolució provisional de concessió de les subvencions es fa a través de la publicació als taulers d'anuncis físics designats a la convocatòria i, amb caràcter complementari, al tauler electrònic de l'Administració de la Generalitat.
11.2 La proposta de resolució provisional ha de contenir la llista de les persones sol·licitants proposades per ser beneficiàries de les subvencions i les persones que formen part de la llista de reserva, si n'hi ha, degudament prioritzada en funció de la puntuació obtinguda.
En el supòsit que alguna de les persones proposades per ser beneficiàries de la subvenció no l'accepti o desisteixi de la sol·licitud, es pot atorgar la subvenció a la persona o persones sol·licitants de la llista de reserva per ordre de puntuació, sempre que s'hagi alliberat crèdit suficient per atendre les sol·licituds següents amb la mateixa puntuació, amb la prèvia aportació de la documentació a què es refereixen els apartats 5 i 7 d'aquesta base.
11.3 Les persones proposades com a beneficiàries de la subvenció han de presentar la documentació que els sigui requerida en la proposta de resolució provisional d'acord amb els apartats 5 i 7 d'aquesta base, dins el termini de 10 dies hàbils a comptar de l'endemà de la publicació de la proposta de resolució provisional de concessió.
Dins d'aquest mateix termini, les persones sol·licitants poden presentar al·legacions, que es tindran en compte en el moment de resoldre, o també poden desistir de la sol·licitud.
11.4 S'entén que la subvenció és acceptada tàcitament en el supòsit que la persona proposada com a beneficiària no presenti cap al·legació dins del termini de 10 dies hàbils a comptar de l'endemà de la publicació de la proposta de resolució provisional.
11.5 La documentació a què es refereix la base 11.3, que cal aportar en tot cas, és la següent:
Quan la persona que signa la sol·licitud actua en representació d'altri, original i fotocòpia o còpia compulsada de la documentació acreditativa de la representació amb què actua, si no s'ha inscrit en un registre públic o en el Registre electrònic general de la representació.
En cas que la representació estigui inscrita als esmentats registres, no cal aportar aquesta documentació perquè l'òrgan instructor ho comprova d'ofici.
En el cas d'agrupacions de persones sense personalitat jurídica, document de nomenament de la persona representant o apoderada única de l'agrupació, d'acord amb l'article 32 de la Llei 30/1992, de 26 de novembre, amb poders suficients per sol·licitar, gestionar i percebre les subvencions corresponents, i per complir les obligacions que, com a beneficiària, corresponen a l'agrupació.
No cal aportar el document indicat al punt anterior en el cas que la persona sol·licitant l'hagi presentat anteriorment a qualsevol òrgan de l'Administració de la Generalitat, sempre que no hagin transcorregut més de cinc anys des de la presentació i no hagin experimentat cap modificació.
En aquest supòsit, cal indicar clarament la data i l'òrgan o dependència en què van ser presentats i el procediment a què feien referència.
Si l'òrgan instructor, per causes alienes a la seva actuació, no pot aconseguir el document, ha de requerir a la persona beneficiària que els aporti en el termini de 10 dies hàbils.
Original i fotocòpia, o còpia compulsada de les resolucions vigents de l'autorització de servituds aeronàutiques emesa per l'Agència Estatal de Seguretat Aèria, amb les condicions de senyalització dels aerogeneradors.
Sol·licitud de transferència bancària per a pagaments de la Tresoreria de la Generalitat de Catalunya a creditors/ores.
11.6 Si la documentació es presenta per mitjans telemàtics:
a) No s'ha de presentar la documentació acreditativa de la representació quan la signatura electrònica acrediti també que la persona signant té poders suficients per actuar en nom de la persona representada.
b) Les persones sol·licitants poden presentar còpies digitalitzades dels documents en substitució de les còpies compulsades, d'acord amb el que preveu l'article 35.2 de la Llei 11/2007, de 22 de juny, d'accés electrònic dels ciutadans als serveis públics.
11.7 L'òrgan instructor comprova d'ofici les dades i el compliment dels requisits següents:
a) Les dades identificatives de la persona signant.
b) En el cas de persones jurídiques, les dades relatives a la personalitat jurídica, a la capacitat d'obrar i al document d'identificació fiscal de l'entitat, als registres corresponents.
c) En el cas de persona física empresària, les dades relatives a l'alta en el cens de l'impost sobre activitats econòmiques.
La signatura de la sol·licitud implica l'autorització a l'òrgan instructor per comprovar, d'ofici, les dades de caràcter personal esmentades en aquest punt.
En el supòsit de denegació expressa d'aquesta autorització, la persona sol·licitant haurà d'aportar la còpia compulsada o original i la còpia de la documentació acreditativa d'aquestes dades.
En el cas que l'òrgan instructor, per causes alienes a la seva actuació, no pugui comprovar d'ofici les dades i el compliment dels requisits esmentats, ha de requerir a la persona beneficiària que aporti la documentació escaient en els termes previstos a l'apartat 2 d'aquesta base.
d) L'autorització substantiva de la Direcció General d'Energia, Mines i Seguretat Industrial.
11.8 L'òrgan instructor pot demanar a les persones sol·licitants que aportin la documentació complementària que consideri necessària per acreditar les dades que figuren a la sol·licitud.
12.1 L'incompliment dels requisits no esmenables o del termini de presentació de sol·licituds que estableix la convocatòria comporta la inadmissió de la sol·licitud.
12.2 Comporta el desistiment de la sol·licitud:
a) La manca de presentació de qualsevol dels documents que preveu la base 7 o la manca dels requisits esmenables, dins del termini de 10 dies hàbils i amb el requeriment previ.
12.3 Prèviament a la concessió de les subvencions, l'òrgan instructor ha de resoldre sobre la inadmissió o el desistiment de les sol·licituds, i ha de notificar la resolució d'inadmissió o desistiment a les persones interessades mitjançant la seva publicació al tauler electrònic de l'Administració de la Generalitat de Catalunya [URL].
En el cas que la tramitació sigui presencial, la notificació de la resolució d'inadmissió o desistiment es fa a través de la publicació als taulers d'anuncis físics designats a la convocatòria i, amb caràcter complementari, al tauler electrònic de l'Administració de la Generalitat.
12.4 Sens perjudici del desistiment previst en la base 11.3, qualsevol persona sol·licitant pot desistir per escrit de la seva sol·licitud de subvenció, abans de la concessió, i l'òrgan que tramita el procediment l'ha d'acceptar.
13.1 La resolució de la convocatòria de les subvencions, d'acord amb la proposta de resolució definitiva de concessió, correspon a l'òrgan que, amb aquesta finalitat, es determini a la convocatòria corresponent.
La resolució, degudament motivada, s'ha de dictar i notificar en el termini que, a aquest afecte, es determina en la convocatòria corresponent que, en cap cas, pot ser superior a sis mesos.
Sens perjudici de l'obligació de resoldre, transcorregut el termini esmentat sense que s'hagi dictat i notificat la resolució expressa, les sol·licituds s'entenen desestimades i, en conseqüència, denegada la subvenció, d'acord amb el que preveu l'article 54.2 de la Llei 26/2010, del 3 d'agost, de règim jurídic i de procediment de les administracions públiques de Catalunya.
13.2 La resolució de la concessió o denegació de les subvencions es notifica a les persones interessades amb els mateixos mitjans i amb les mateixes condicions i efectes que preveu la base 12.3 per a la notificació de les resolucions d'inadmissió o desistiment.
13.3 En la publicació de la resolució final del procediment hi han de constar els recursos en contra que siguin procedents, l'òrgan administratiu o judicial davant el qual s'han de presentar i el termini per interposar-los.
Es dóna publicitat de les subvencions concedides, per al coneixement general de la ciutadania, mitjançant la seva exposició al tauler d'anuncis designat a la convocatòria, al tauler electrònic de l'Administració de la Generalitat de Catalunya [URL] i al web del Departament de Territori i Sostenibilitat.
A més, les subvencions d'import igual o superior a 3.000 euros es publiquen en el Diari Oficial de la Generalitat de Catalunya.
15.1 El/la beneficiari/ària ha de justificar el compliment de la finalitat per a la qual se li atorga la subvenció dins del termini que, a aquest efecte, es fixi en la convocatòria corresponent.
L'òrgan concedent pot ampliar aquest termini i el d'execució dins l'exercici pressupostari, a petició del/de la beneficiari/ària, si aquest o aquesta acredita, en els termes i les condicions que preveu l'article 49 de la Llei 30/1992, de 26 de novembre, la impossibilitat de donar compliment a aquesta obligació per causa justificada que no li sigui directament imputable.
Aquesta ampliació de termini per a justificar no pot excedir la meitat del termini inicial, i es pot concedir sempre que no es perjudiquin drets de tercers.
15.2 La justificació del compliment de la finalitat s'ha de dur a terme mitjançant la presentació a l'òrgan competent del Departament de Territori i Sostenibilitat de la documentació següent:
a) Memòria descriptiva de les actuacions realitzades amb càrrec a la subvenció atorgada.
b) Documentació que acrediti que les actuacions s'han dut a terme, els materials s'han instal·lat en les condicions establertes i s'ha complert la finalitat per a la qual es va concedir la subvenció.
c) Factures o documents de valor probatori equivalent, d'acord amb l'article 30 de la Llei 38/2003, de 17 de novembre, general de subvencions, i la documentació que n'acrediti el pagament.
d) Documentació acreditativa dels mitjans emprats per a la publicitat i difusió de l'activitat de substitució de les balises, en els quals s'hi ha d'haver fet constar que aquestes activitats han estat subvencionades pel Departament de Territori i Sostenibilitat de la Generalitat de Catalunya.
15.3 La documentació prevista en la base 15.2 s'ha de presentar al Departament de Territori i Sostenibilitat, amb el mateix format i a través dels canals que estableix la base 6.1.
16.1 El pagament es fa efectiu un cop el/la beneficiari/ària hagi justificat el compliment de la finalitat per a la qual se li va atorgar la subvenció.
16.2 Si el cost acreditat de les actuacions que són objecte de la subvenció és inferior al pressupost sobre la base del qual es va atorgar la subvenció, l'import de la subvenció a pagar es minora proporcionalment.
16.3 Prèviament al reconeixement de l'obligació dels pagaments, l'òrgan instructor comprova d'ofici si la persona beneficiària està al corrent de les obligacions tributàries amb la Generalitat de Catalunya i amb l'Administració General de l'Estat, i de les obligacions amb la Seguretat Social.
La signatura de la sol·licitud per part de la persona beneficiària implica l'autorització per fer-ne la comprovació.
—17 Obligacions de les persones beneficiàries
Les persones beneficiàries han de complir les obligacions següents:
a) Complir l'objectiu i realitzar l'activitat que fonamenta la concessió de la subvenció en el termini que determini la convocatòria.
b) Dur a terme l'activitat subvencionada d'acord amb el projecte presentat.
Qualsevol canvi en el projecte o calendari presentat s'ha de comunicar a l'òrgan instructor amb anterioritat a la finalització del termini d'execució, el qual pot acceptar o no la modificació sol·licitada, dins el termini màxim previst a les bases reguladores, si no comporta canvis substancials ni representa un incompliment dels requisits i les condicions que estableixen aquestes bases reguladores.
Els canvis no comunicats o que no hagin estat acceptats de manera expressa, poden donar lloc a la revocació total o parcial de la subvenció.
c) Justificar davant el Departament de Territori i Sostenibilitat en els termes i les condicions que s'estableixin en la base 15.
d) Proporcionar en tot moment la informació que els sigui demanada respecte de la subvenció concedida i sotmetre's a les actuacions de comprovació i control de l'òrgan instructor, de la Intervenció General de la Generalitat, de la Sindicatura de Comptes i d'altres òrgans competents d'acord amb la normativa aplicable.
e) Comunicar a l'òrgan instructor els ajuts, els ingressos o els recursos que financin l'activitat subvencionada, obtinguts o demanats d'altres administracions o entitats públiques o privades, nacionals o internacionals, amb posterioritat a la presentació de la sol·licitud de subvenció.
Aquesta comunicació s'haurà de fer tan bon punt es coneguin i, en tot cas, abans de la justificació de l'aplicació dels fons rebuts.
f) Complir les obligacions que regulen els articles 90 bis i 92 bis del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
g) Si s'han fet subcontractacions per a l'execució de l'actuació subvencionada i l'import de la despesa subvencionable supera els llindars establerts a la normativa de contractes públics per a la contractació menor, s'han de sol·licitar com a mínim tres ofertes de diferents proveïdors, amb caràcter previ a la contracció del compromís per a l'execució de l'actuació, tret que per les seves característiques especials no hi hagi en el mercat prou nombre d'empreses que les realitzin, o tret que la despesa s'hagi fet amb anterioritat a la concessió de la subvenció.
L'elecció entre les ofertes presentades, que s'han d'aportar en la justificació, s'ha de fer d'acord amb els criteris d'eficiència i economia i s'ha de justificar expressament en una memòria l'elecció quan no recaigui en la proposta econòmica més avantatjosa.
En el cas que l'import de la subvenció sigui superior a 60.000 euros i es subcontracti més del 20% de l'import de la subvenció, la persona beneficiària ha de presentar la documentació relativa a la subcontractació davant l'òrgan concedent de la subvenció per tal que autoritzi, amb caràcter previ, la formalització del contracte que s'hi proposi.
h) Incloure el logotip del Departament de Territori i Sostenibilitat, i l'expressió "amb el suport de la Direcció General de Qualitat Ambiental del Departament de Territori i Sostenibilitat" utilitzant el logotip corporatiu del Programa d'Identificació Visual (PIV) editat a la pàgina web: http.//www.gencat.cat/piv/descàrregues/ en els elements informatius i de difusió de l'activitat objecte de la subvenció, si es duen a terme amb posterioritat a la concessió de la subvenció.
i) En el cas que la subvenció estigui destinada al finançament de béns inventariables, els beneficiaris estan obligats a destinar-la a la finalitat concreta de la subvenció durant un període mínim de cinc anys, si els béns són inscriptibles en un registre públic i de dos anys per a la resta de béns.
j) Conservar els documents justificatius de l'aplicació dels fons rebuts, inclosos en els documents electrònics, mentre que puguin ser objecte de les actuacions de comprovació i control.
k) Complir les altres obligacions que preveuen la normativa vigent en matèria de subvencions i aquestes bases reguladores.
—18 Modificació de la resolució¡
L'òrgan concedent té la facultat de revisar els ajuts concedits i modificar la resolució de concessió en el cas que les condicions que s'han tingut en compte per a la concessió de la subvenció s'alterin o en cas d'obtenció concurrent d'altres ajuts o subvencions.
—19 Revocació, invalidesa de la resolució de concessió i reintegrament de les quantitats percebudes indegudament
19.1 L'òrgan concedent, amb la prèvia tramitació del procediment legalment establert, ha de revocar totalment o parcialment les subvencions concedides amb l'obligació de la persona beneficiària de retornar l'import rebut i de pagar l'interès de demora corresponent, en els supòsits que preveuen el Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i la Llei 38/2003, de 17 de novembre, general de subvencions.
19.2 Són causes de nul·litat i anul·labilitat de la resolució de concessió les que preveu l'article 36 de la Llei 38/2003, de 17 de novembre, general de subvencions.
La declaració judicial o administrativa de nul·litat o anul·lació comporta l'obligació de tornar les quantitats percebudes.
19.3 Així mateix, és escaient el reintegrament de les quantitats percebudes i l'exigència de l'interès de demora corresponent des del moment del pagament de la subvenció fins a la data en què s'acordi la procedència del reintegrament, en els casos que preveuen l'article 99 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i l'article 37 de la Llei 38/2003, de 17 de novembre, general de subvencions, amb la instrucció prèvia del procediment que es preveu a l'article 100 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
19.4 També s'ha de reintegrar l'excés de les subvencions percebudes pel que fa al cost de l'actuació juntament amb els interessos de demora, en els termes que preveu l'article 34 del Reglament de desplegament de la Llei general de subvencions, aprovat pel Reial decret 887/2006, de 21 de juliol.
En cas d'incompliment de les obligacions que es preveuen en aquestes bases reguladores, resultarà aplicable el règim sancionador que preveuen la Llei 38/2003, de 17 de novembre, general de subvencions, i el Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, si aquest incompliment és constitutiu d'infracció d'acord amb la legislació esmentada, amb independència del reintegrament total o parcial de la subvenció.
En el cas que l'objecte de la subvenció inclogui el tractament de dades de caràcter personal, els beneficiaris han de complir la normativa corresponent, tot adoptant i implementant les mesures de seguretat previstes per la Llei orgànica 15/1999, de 13 de desembre, de protecció de dades de caràcter personal, desplegada pel Reial decret 1720/2007, de 21 de desembre.
En tot el que no preveuen expressament aquestes bases, són aplicables les disposicions següents: el capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre; l'Ordre d'1 d'octubre de 1997, sobre tramitació, justificació i control d'ajuts i de subvencions; els preceptes de caràcter bàsic de la Llei 38/2003, de 17 de novembre, general de subvencions, i del Reglament de desplegament de la Llei esmentada, aprovat pel Reial decret 887/2006, de 21 de juliol; la Llei 26/2010, del 3 d'agost, de règim jurídic i de procediment de les administracions públiques de Catalunya, i la Llei 30/1992, de 26 de novembre, de règim jurídic de les administracions públiques i del procediment administratiu comú, i la resta de normativa aplicable.